《送浩持之官江淮》
清代·伊朝栋

班马萧萧向路歧，残年风景雪飞时。梁园词客无多在，水驿梅花有几枝。

万里洪涛消瓠子，一鞭斜日过符离。才人绾绶年方少，合有河堤使者知。

作者简介：福建宁化人，初名恒瓒，字用侯，号云林。乾隆三十四年进士，授刑部主事，遇事不可，必据理力争。历本部郎中，官至光禄寺卿。卒年七十九。有《南窗丛记》、《赐砚斋诗钞》。